**Să vă trăiască!**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Într-un târg, ceva mai mare,

De pe ale noastre plaiuri,

Unde se mai trag buhaiuri

Pe la zi de sărbătoare,

S-a-ntâmplat unei mămici

Ce sorocul îi venise,

De ceva ce nu gândise

S-aibă parte. Chiar aici.

A născut boboc de fată

Într-o bună zi cu soare,

Dar, din pură întâmplare,

A primit în schimb o altă

Frumuseţe de copilă,

Tot născută în spital.

Iar de pare-vă banal,

Staţi să mai întorc o filă:

Asistenta, ferm convinsă

Că nu-i loc de nici o şagă,

Îi tot scoate din desagă

Argumente, ca respinsă

Copiliţa să nu fie,

De mămica stabilită

De spital, sau de ursită,

Drept părinte pe vecie.

- Haideţi doamnă!

N-aţi născut-o nu mai repede de Joi,

În spital, aici, la noi,

În frumoasă zi de toamnă?

De vă aduceam din grabă

Nu fetiţă, ci băiat,

Să îmi tot fi reproşat

Că memoria mi-e slabă!

Sau poate cumva culoarea

De-ar fi fost mult mai închisă,

Doamnă scumpă şi distinsă,

V-aş fi înţeles mirarea.

Dar aşa? Cât sănătoasă

Şi frumoasă e de fel,

Să vă bucuraţi de el

Şi puteţi să-l luaţi acasă.

Se întreabă-atunci mămica,

Buimăcită, toată plânsă:

Sunt la Camera ascunsă?

Că deja mă prinde frica.